Reeks tussen SA en Engeland van die baanEngelse spelers met hul aankoms by die Kaapstad-lughawe. Foto: Leon Lestrade/African News Agency/ANA Die reeks van drie eendagwedstryde tussen Suid-Afrika en Engeland is uitgestel. Die besluit is deur Krieket Suid-Afrika (KSA) en die Engelse Krieketraad (ECB) geneem om die geestelike en fisieke gesondheid en welstand van spelers van albei spanne te verseker. Daar sal later besluit word wanner die reeks kan plaasvind. Die tweede wedstryd sou Maandag op Nuweland plaasvind, maar is afgelas na positiewe Covid-19-toetse in die Engelse kamp. Die eerste wedstryd sou aanvanklik Vrydag op Nuweland begin het, maar is uitgestel nadat iemand in die Protea-kamp positief vir Covid-19 getoets het. Dié wedstryd sou toe Sondag in die Paarl gespeel word, maar is ook afgelas. Tom Harrison, uitvoerende hoof van die ECB, sê daar is nog altyd volgehou dat die welstand van sy spelers en bestuur van die allergrootste belang is. “Ons was bekommerd oor die potensiële impak wat onlangse verwikkelinge op die welstand van die toergeselskap sou hê, en daarom het ons na oorlegpleging met KSA gesamentlik besluit om die oorblywende wedstryde in hierdie reeks uit te stel, in die beste belang van die spelers se welsyn.” Kugandrie Govender, waarnemende uitvoerende hoof van KSA, het benadruk dat die veiligheid van spelers van uiterste belang is. “Kommer oor die geestesgesondheidsimpak van onlangse gebeure op alle betrokkenes is nie iets wat ons as KSA of die ECB ligtelik opneem nie, en die besluit om die toer uit te stel is die verantwoordelikste en redelikste plan van aksie.”